Bakkesøteslekta

Bakkesøteslekta (Gentianella) er ei slekt i søterotfamilien med fire viltvoksende arter i Norge.
Disse plantene er ett- eller toårige urter, eller en sjelden gang flerårige. Bladene sitter motsatt, eller mer sjeldent kransstilt. Blomstene er fire- eller femtallige og sitter endestilt, enten enkeltvis eller i en kvast. Krona er rør- eller traktformet. I svelget på kronrøret har mange arter en hårkrans. Frukten er en tokamret kapsel med mange glatte eller vortete frø.Hos arter som vokser i grasmark, varierer vekstform og tidspunkt for blomstring og frøsetting ofte mye innenfor arten. Det skyldes at ulike økotyper er utviklet som en tilpasning til forskjellige former for slått og beiting.Pollineringen gjøres vanligvis av insekter, men i Sør-Amerika spiller også kolibrier en rolle. De fleste artene har tvekjønnede blomster, men noen søramerikanske arter er særbu.Artene i slekta ble tidligere inkludert i søteslekta (Gentiana). Noen arter som en periode ble regnet til bakkesøteslekta, er flyttet videre til småsøteslekta (Comastoma) og fjæresøteslekta (Gentianopsis).En fylogenetisk studie fra 2000 angir 255 arter i slekta. Utbredelsen omfatter de fleste tempererte og arktiske strøk på både den nordlige og sørlige halvkule. I fjellene i Sør-Amerika er det omtrent 170 arter. Slekta kan ha oppstått i Sentral- eller Øst-Asia og derfra spredt seg til Europa og Nord-Amerika. Spredningen fra Nord-Amerika til Sør-Amerika kan ikke ha skjedd før alpine forhold oppstod i nordlige Andes for tre millioner år siden.Artene i Australia og New Zealand danner en monofyletisk gruppe som stammer fra Sør-Amerika. Hvordan de er kommet dit er ikke kjent. Spredning med vind mot den framherskende vindretningen virker usannsynlig. Det er heller ingen fjellfugler i Sør-Amerika med en livsførsel som gjør at de kan ha spredt frø med avføring eller festet på kroppen.


== Utvalgte arter ==
Følgende liste inneholder et utvalg av artene i slekta:
bittersøte (Gentianella amarella) – alle tempererte strøk på den nordlige halvkule
Gentianella anomala – Kina: nordvestlige og sørlige Sichuan og nordvestlige Yunnan
Gentianella antarctica – Campbelløyene sør for New Zealand
Gentianella aspera – sentralt og øst i Alpene
bleiksøte (Gentianella aurea) – Grønland, Nord-Europa
Gentianella auriculata – Russlands fjerne østen, Nord-Japan, Aleutene
Gentianella austriaca – Sentral- og Øst-Europa
Gentianella azurea – Kina, Tibet, Bhutan, Kasakhstan, Kirgisistan, Mongolia, Sibir
bakkesøte (Gentianella campestris) – Nord- og Vest-Europa
Gentianella germanica – Europa fra Sør-England og Frankrike til Polen, Romania og Bulgaria
Gentianella magellanica – sørlige Chile og Argentina, Falklandsøyene
Gentianella praecox – Østerrike, Tsjekkia, Bayern, Polen
Gentianella propinqua – nordlige Nord-Amerika, Tsjukotka i Russland
Gentianella pygmaea – fjell i Sentral-Asia, Tibet, Himalaya, Qinghai, nordlige Sichuan, Xinjiang
Gentianella turkestanorum – fjell i Sentral-Asia, vestlige Himalaya
smalsøte (Gentianella uliginosa) – Nord-Europa


== Referanser ==


== Eksterne lenker ==
(en) bakkesøteslekta – oversikt og omtale av artene i WORMS-databasen 
(en) bakkesøteslekta i Encyclopedia of Life 
(en) bakkesøteslekta i Global Biodiversity Information Facility 
(no) bakkesøteslekta hos Artsdatabanken 
(sv) bakkesøteslekta hos Dyntaxa 
(en) bakkesøteslekta hos ITIS 
(en) bakkesøteslekta hos NCBI 
(en) bakkesøteslekta hos Panarctic Flora 
(en) bakkesøteslekta hos The International Plant Names Index 
(en) bakkesøteslekta hos Tropicos 
(en) Kategori:Gentianella – bilder, video eller lyd på Wikimedia Commons